Virallinen lehti nro C 082 , 17/03/1998 s. 0120



KIRJALLINEN KYSYMYS E-2645/97 komissiolle esittäjä(t): Nikitas Kaklamanis (UPE) (1. syyskuuta 1997) Aihe: ¨Conflict prevention networkin¨ toiminta ja sen vaikutukset Euroopan komissioon EU:n ja Kyproksen välisen parlamentaarisen sekavaliokunnan puheenjohtajiston jäsenet saivat kutsun matineaan, jonka ¨Conflict prevention network¨ (CNP), jota Euroopan komissio rahoittaa ja joka käyttää komission nimeä logossaan yhdessä unionin lipun kanssa, järjesti 16.7.1997 Brysselissä aiheena Kyproksen tilanne. Kutsua seuranneessa saatekirjelmässä mainitaan, että ¨pelkästään saaren kreikkalaisen osan (sic) liittyminen kreikkalaisten EU:ta kohtaan harjoittaman painostuksen tuloksena, johtaa pitkällä aikavälillä jyrkkään maantieteellis-strategisten tosiasioiden muutokseen kaakkoisella Välimerellä¨. Johtuen epätarkoista ilmaisuista sekä siitä, missä hengessä koko Kyproksen tulevaa liittymistä koskevat huomautukset on tehty, saaren tilanne esitetään täysin vääristyneesti ja valheellisesti. Tämä matinea peruutettiin parlamentaarisen sekavaliokunnan puheenjohtajiston puututtua ajoissa asiaan. Asia on kuitenkin erittäin vakava, sillä ilmenee, että Euroopan komissio rahoittaa elintä, joka toistelee itse asiassa Turkin virallisia kantoja, maan, joka on pitänyt 37 % Kyproksesta miehitysvaltansa alla jo 23 vuoden ajan. Haluaisin saada tietää Euroopan komissiolta, mikä on sen kanta edellä mainittuun ¨aloitteeseen¨, kuinka suurella summalla CNP:tä tuetaan, ketkä siihen kuuluvat ja millä perusteilla se päätettiin ottaa komission suojelukseen? Komission jäsenen Hans van den Broekin komission puolesta antama vastaus (24. syyskuuta 1997) Euroopan parlamentti antoi 15 kesäkuuta 1995 konfliktien ehkäisemistä koskevan päätöslauselman, jossa pyydettiin komissiota perustamaan elin, jonka tehtävänä on kerätä konflikteja koskevaa tietoa analysoimista ja ehdotusten laatimista varten. Komissio on tämän perusteella käynnistänyt yhdestä kahteen vuoteen kestävän kokeiluhankkeen. ¨Kriisienehkäisyverkosto¨ (Conflict Prevention Network) -nimisen kokeiluohjelman puitteissa tehdään tutkimuksia, annetaan tilannekatsauksia ja neuvontaa sekä laaditaan arviointeja, joiden tarkoituksena tukea hallituksista riippumatonta konfliktien ehkäisemiseen liittyvää analyysityötä. Ohjelma on sekä komissiota että parlamenttia palveleva tiedon hankkimisen ja analysoinnin väline konfliktien ehkäisemistä koskevissa kysymyksissä. Toimielimet voivat käyttää omissa tehtävissään hyväksi kaikkea verkoston tuottamaa tutkimus- tai neuvontatietoa ilman, että se sitoo toimielimiä. Kriisienehkäisyverkoston työohjelman suuntaviivat määrittää Euroopan parlamentin, yliopistojen ja komission edustajista koottu asiantuntijaryhmä. Tällä hetkellä asiantuntijaryhmässä on mukana seitsemän parlamentin jäsentä. Kriisienehkäisyverkoston hallinnoinnista vastaa Ebenhausenissa, Saksassa, toimiva Stiftung Wissenschaft und Politik, ja toimintaa johtaa tohtori Rummel. Sopimus säätiön kanssa tehtiin avoimen tarjouskilpailun perusteella, ja sen arvo on yhteensä 646 000 ecua. Komissio ei hyväksynyt kriisienehkäisyverkoston suunnitteleman Kyproksen tilannetta koskeneen luottamuksellisen keskustelutilaisuuden ohjelmaa, eikä tilaisuuden kutsun teksti edusta komission näkemyksiä.